4. การวิจัยและพัฒนา

บริษัท สยามภัณฑ์กรุ๊ป จำกัด (มหาชน) ในฐานะผู้ดำเนินการจำหน่ายผลิตภัณฑ์
จะวิเคราะห์และวิจัยความต้องการของตลาด พร้อมกับคำแนะนำของผู้ใช้ผลิตภัณฑ์
โดยให้ข้อมูลแก่บริษัทย่อยผู้ผลิตนำไปวิจัยพัฒนาและปรับปรุงเพื่อสร้างผลิตภัณฑ์แนวใหม่ตามความต้องการของตลาด

บริษัทย่อยผู้ผลิตสินค้าจะมีเจ้าหน้าที่และที่ปรึกษาทางเทคนิคทำการศึกษาและนำเทคโนโลยีใหม่ ๆ
มาประยุกต์ใช้ในการผลิต อีกทั้งยังเป็นสมาชิกกับ องค์กร, สมาคม หรือสถาบันในระดับนานาชาติ
ซึ่งจะได้รับทราบข้อมูล ผลวิจัยและเทคโนโลยีใหม่ ๆ เสมอ

การวิจัยและการพัฒนาของบริษัท พรีเมีย ลูบริแค้นท์ จำกัด

บริษัทเริ่มดำเนินการตั้งแต่ปี 2529 โดยได้รับความช่วยเหลือด้านเทคนิคจาก MITSUBISHI OIL
CORPORATION (JAPAN) ซึ่งความร่วมมือนี้ได้ดำเนินต่อเนื่องมาจนปี 2543
โดยบริษัทได้มีการส่งเจ้าหน้าที่ไปศึกษาและเรียนรู้เทคโนโลยีใหม่ ๆ จากทาง MITSUBISHI OIL
CORPORATION (JAPAN) อย่างสม่ำเสมอ แต่อย่างไรก็ตาม
เทคโนโลยีในการผลิตน้ำมันหล่อลื่นของประเทศไทยในปัจจุบัน
ก็ได้มีการพัฒนามาตรฐานในการผลิตเทียบเท่ากับทางต่างประเทศ
ทั้งนี้สิ่งที่บ่งชี้ถึงประสิทธิภาพในการผลิตที่ดีกว่า คือ
ความสามารถในการควบคุมคุณภาพของน้ำมันหล่อลื่นที่ผลิตได้
ซึ่งบริษัทก็ได้รับความช่วยเหลือทางเทคนิคจาก MITSUBISHI OIL CORPORATION (JAPAN)
ในด้านนี้เช่นเดียวกัน

นอกจากนี้ทางบริษัทเป็นสมาชิกของ SOCIETY OF AUTOMOTIVE ENGINEER (SAE) และ
AMERICAN PETROLEUM INSTITUTE (API)
ซึ่งทั้งสองสถาบันจะเป็นผู้ที่ทำการค้นคว้าวิจัยเพื่อพัฒนารวมถึงกำหนดมาตรฐานของน้ำมันหล่อลื่นชนิดและเกรดต่าง
ๆ เพื่อให้ผู้ผลิตน้ำมันหล่อลื่นทั่วโลกถือปฏิบัติตาม
โดยน้ำมันหล่อลื่นที่จะผลิตออกมาจำหน่ายจะต้องผ่านการทดสอบคุณสมบัติในด้านต่าง ๆ
จึงจะสามารถระบุชนิด หรือเกรดของน้ำมันหล่อลื่นนั้น ๆ ตามมาตรฐานของ API และ SAE ได้
โดยบริษัทมีการส่งผู้เชี่ยวชาญของบริษัทเข้าร่วมประชุมนานาชาติและเป็นวิทยากรเพื่อแลกเปลี่ยนเทคโนโลยีอยู่เสมอ

บริษัทผู้ผลิตน้ำมันหล่อลื่นทั่วโลกที่เป็นสมาชิกของ API และ SAE
จะได้รับข่าวสารข้อมูลเกี่ยวกับการค้นคว้าวิจัยต่าง ๆ รวมถึงการเข้าร่วมประชุมสัมมนาวิชาการ
ทั้งนี้ในอุตสาหกรรมการผลิตน้ำมันหล่อลื่น บริษัทหรือโรงงานที่เป็นผู้ผลิตสารเพิ่มคุณภาพ
(Additive)
จะมีส่วนสำคัญในการค้นคว้าวิจัยเพื่อพัฒนาคุณภาพและคุณสมบัติของน้ำมันหล่อลื่นอีกทางหนึ่ง
บริษัทจะศึกษาจากความต้องการของตลาดเพื่อผลิตน้ำมันหล่อลื่นที่มีคุณสมบัติดีควบคู่ไปกับการควบคุมคุณภาพให้ได้มาตรฐานของ
API และ SAE

ตารางแสดงค่าใช้จ่ายเกี่ยวกับการวิจัยและพัฒนาของบริษัท พรีเมีย ลูบริแค้นท์ จำกัด

(หน่วย : พันบาท)

  ---------------------------------- -------------- -------------- --------------
  รายการ                             2542           2543           2544

  ค่าดูงานต่างประเทศ                    718.77         186.00         474.10

  ค่าฝึกอบรม                           52.91          117.61         27.08

  ค่าที่ปรึกษาบริษัท                       217.84         -              -

  ค่าฝึกอบรมและรับรองเจ้าหน้าที่ต่างประเทศ   43.92          12.63          14.89

  รวม                                1,033.44       316.24         516.07
  ---------------------------------- -------------- -------------- --------------

การวิจัยและการพัฒนาของบริษัท สยามลูบริแค้นท์อินดัสทรี่ จำกัด

บริษัทเริ่มดำเนินกิจการตั้งแต่ปี 2513 โดยได้รับความช่วยเหลือด้านเทคนิคจากบริษัท NATIONAL
OIL WORK ประเทศเบลเยี่ยม จนกระทั่งปี 2529
สัญญาความช่วยเหลือด้านเทคนิคระหว่างสองบริษัทได้หมดอายุสัญญาลง และในปัจจุบัน
บริษัทได้มีการปรับปรุงเทคโนโลยีเองโดยมีการส่งเจ้าหน้าที่และวิศวกรของบริษัทไปประชุมสัมมนาในระดับนานาชาติอย่างสม่ำเสมอ
รวมทั้งมีการจ้างผู้เชี่ยวชาญมาให้คำปรึกษาและพัฒนาระบบการผลิตอย่างต่อเนื่อง
โดยกลุ่มบริษัทสยามภัณฑ์ฯ ได้จัดให้มีหน่วยงานและเจ้าหน้าที่ทำการศึกษาผลิตภัณฑ์ต่าง ๆ
ร่วมกับที่ปรึกษาทางเทคนิคทั้งชาวไทยและชาวต่างประเทศ
รวมถึงบริษัทผู้ผลิตเครื่องจักรและอุปกรณ์ต่าง ๆ ที่ใช้ในการผลิต เพื่อปรับปรุงขั้นตอนการผลิต,
ผังโรงงาน และกระบวนการในการผลิต
เพื่อเพิ่มประสิทธิภาพและลดต้นทุนอย่างต่อเนื่องและสม่ำเสมอ

นอกจากนี้ทางบริษัทเป็นสมาชิกของ National Lubricating Grease Institute (NLGI)
ซึ่งจะเป็นสถาบันที่ทำการค้นคว้าวิจัยเพื่อพัฒนาการผลิต และคุณภาพของจาระบี ทั้งนี้
ในอุตสาหกรรมการผลิตจาระบีจะมีลักษณะใกล้เคียงกับอุตสาหกรรมการผลิตน้ำมันหล่อลื่น
ซึ่งผู้ที่ผลิตสารเพิ่มคุณภาพ (Additive) จะมีส่วนสำคัญในการค้นคว้าวิจัยเพื่อพัฒนาสารเพิ่มคุณภาพ
ซึ่งจะทำให้จาระบีมีคุณสมบัติ และมีคุณภาพดียิ่งขึ้น อย่างไรก็ตาม
ทางบริษัทจะนำเอาข้อมูลและผลการวิจัยค้นคว้ามาใช้ควบคู่กับข้อมูลทางการตลาดเพื่อพัฒนาจาระบีให้ตรงกับความต้องการของลูกค้า

ตารางแสดงค่าใช้จ่ายเกี่ยวกับการวิจัยและพัฒนาของบริษัท สยามลูบริแค้นท์อินดัสทรี่ จำกัด

(หน่วย : พันบาท)

  ---------------------------------- -------------- -------------- --------------
  รายการ                             2542           2543           2544

  ค่าดูงานต่างประเทศ                    537.54         569.61         743.40

  ค่าฝึกอบรม                           32.87          47.71          101.48

  ค่าที่ปรึกษาบริษัท                       -              36.72          50.95

  ค่าฝึกอบรมและรับรองเจ้าหน้าที่ต่างประเทศ   18.09          184.82         58.19

  รวม                                588.50         838.86         954.02
  ---------------------------------- -------------- -------------- --------------

การวิจัยและการพัฒนาของบริษัท สยามแบตเตอรี่อินดัสทรี่ จำกัด

บริษัทเริ่มดำเนินกิจการตั้งแต่ปี 2513 โดยได้รับความช่วยเหลือจากบริษัท Noack AB
ประเทศสวีเดน ความร่วมมือนี้ได้ดำเนินต่อเนื่องมาอย่างใกล้ชิดเป็นเวลาถึงกว่า 20 ปี จนถึงในปี
2535
สัญญาความช่วยเหลือด้านเทคนิคระหว่างสองบริษัทได้หมดอายุสัญญาลงและบริษัทเองมีความรู้และประสบการณ์พอเพียง
โดยปัจจุบันบริษัทมีช่างผู้ชำนาญคนไทยหลายคนเป็นที่เชื่อถือของบริษัท Noack
นอกจากนั้นบริษัทได้เข้าเป็นสมาชิกสมาคมอุตสาหกรรมแบตเตอรี่หลายแห่ง เช่น Independent
Battery Manufacturer Association (IBMA) , ABC ซึ่งในแต่ละปีทาง IBMA
จะมีการทำการค้นคว้าวิจัยเบื้องต้นเพื่อพัฒนาเทคโนโลยีในการผลิตและพัฒนาประสิทธิภาพของแบตเตอรี่
ทั้งนี้ ในประเภทของแบตเตอรี่ชนิดตะกั่ว กรด
จะเน้นถึงการพัฒนาค้นคว้าเพื่อให้ตัวแบตเตอรี่มีกำลังไฟที่สูงขึ้น, เก็บไฟได้นานขึ้น
โดยที่พยายามลดขนาดและน้ำหนักลง รวมถึงการที่ผู้ใช้แบตเตอรี่จะสามารถใช้งานได้สะดวก อาทิ
ทำให้ระยะเวลาที่ใช้ในการชาร์ตไฟน้อยลง หรือเติมน้ำกลั่นน้อย หรือไม่ต้องเติมบ่อย
(Maintenance Free) เป็นต้น

บริษัทผู้ผลิตแบตเตอรี่ทั่วโลกที่เป็นสมาชิกของ IBMA
จะได้รับข่าวสารข้อมูลเกี่ยวกับการค้นคว้าวิจัยต่าง ๆ รวมถึงการเข้าร่วมประชุมสัมมนาวิชาการ
หรือการเยี่ยมชมกิจการของสมาชิก เพื่อแลกเปลี่ยนความรู้และประสบการณ์
ซึ่งแต่ละบริษัทจะมีเจ้าหน้าที่หรือที่ปรึกษาทางเทคนิคทำการวิจัยทดลองนำเอาเทคโนโลยีที่ได้รับจากทางสมาคม
หรือสมาชิกอื่นๆ มาพัฒนาและปรับปรุงการผลิตในโรงงานเพื่อให้ได้ผลิตภัณฑ์ที่มีคุณภาพดียิ่งขึ้น

นอกจากนี้ ตั้งแต่ปลายปี 2542 บริษัทได้เริ่มโครงการมาตรฐาน QS 9000
ของทางประเทศสหรัฐอเมริกา โดยกลุ่มผู้ผลิตรถยนต์รายใหญ่ได้แก่ ฟอร์ด, เจนเนอรัล มอเตอร์
(จี เอ็ม) และ ไครสเลอร์ ร่วมกันจัดตั้งขึ้น โดยมีบริษัท OMNEX เป็นที่ปรึกษาในการดำเนินการ
มาตรฐาน QS 9000 นี้
มีลักษณะการจัดการและการดูแลมาตรฐานการดำเนินการสำหรับบริษัทที่ประสงค์ที่จะขอรับใบประกาศนียบัตร
ทำนองเดียวกันกับมาตรฐาน ISO 9000 แต่จะมีมาตรฐานที่เข้มงวดและสูงกว่าในหลายด้าน
ทั้งนี้บริษัทที่ผ่านมาตรฐาน QS 9000 ก็จะได้รับ ISO 9000 ด้วย
ดังนั้นหลังจากการดำเนินการโครงการ QS 9000
ของบริษัทแล้วเสร็จจะส่งผลดีทำให้สินค้าและมาตรฐานการผลิตเป็นที่ยอมรับ
และจะสามารถขยายตลาดได้มากขึ้นในอนาคต

ตารางแสดงค่าใช้จ่ายเกี่ยวกับการวิจัยและพัฒนาของบริษัท สยามแบตเตอรี่อินดัสทรี่ จำกัด

(หน่วย : พันบาท)

  ---------------------------------- -------------- -------------- --------------
  รายการ                             2542           2543           2544

  ค่าดูงานต่างประเทศ                    1,350.97       932.20         1,625.95

  ค่าฝึกอบรม                           257.06         313.61         275.44

  ค่าที่ปรึกษาบริษัท                       695.84         895.63         133.53

  ค่าฝึกอบรมและรับรองเจ้าหน้าที่ต่างประเทศ   587.24         786.76         711.72

  รวม                                2,891.11       2,928.20       2,746.64
  ---------------------------------- -------------- -------------- --------------